**Air Koryo** (kór. 고려항공 – *Koryŏhang-gong*) je národný letecký dopravca Kórejskej ľudovodemokratickej republiky (KĽDR) so sídlom v Pchjongjangu. Hlavnou základňou spoločnosti je Medzinárodné letisko Pchjongjang. Predchodca Air Koryo vznikol v roku 1950 pod názvom *SOKAO*. V roku 1992 sa spoločnosť na základe rozhodnutia vlády premenovala na *Air Koryo*.

V roku 2014 boli Air Koryo vyhodnotené spoločnosťou Skytrax ako jediná jednohviezdičková letecká spoločnosť zo 681 hodnotených dopravcov. Podobné hodnotenie dostala spoločnosť aj v roku 2015. Air Koryo môžu lietať do krajín Európskej únie len s určitým typom lietadiel, ktoré spĺňajú tunajšie bezpečnostné štandardy.

História
--------

Predchodca Air Koryo vznikol v KĽDR začiatkom roka 1950. Výsledkom sovietsko-severokórejskej spolupráce bol dopravca s názvom *SOKAO* (rus. Советско-Корейское авиатранспортное общество – *Sovetsko-Korejskoje aviatransportnoje obščestvo*; doslova: *Sovietsko-kórejská leteckodopravná spoločnosť*), ktorého cieľom bolo spojiť Pchjongjang s Moskvou. Dopravca začal lietať ešte v tom istom roku, ale kvôli kórejskej vojne (1950 – 1953) musel svoju činnosť zastaviť. Civilnú letovú prevádzku v KĽDR obnovilo v roku 1953 ministerstvo dopravy. O rok neskôr vznikol pod kontrolou vlády a kórejského úradu pre civilné letectvo nový dopravca s názvom *Čosŏnminhang*. Spoločnosť začala svoju činnosť 21. septembra 1955 s lietadlami sovietskej výroby typu Lisunov Li-2, Antonov An-2 a Iliušin Il-12. Koncom 50. rokov spoločnosť získala aj Iliušiny Il-14. V apríli 1959 Čosŏnminhang otvoril linku do Pekingu. V 60. rokoch pribudli do flotily turbovrtuľové Il-18 a Antonovy An-24. V roku 1967 sa dopravca dostal pod kontrolu Kórejskej ľudovej armády. 

Tupolev Tu-154B spoločnosti Čosŏnminhang na letisku Arlanda v Štokholme, február 1979
Iliušin Il-76TD spoločnosti Čosŏnminhang na letisku Schönefeld v Berlíne, 17. jún 1992
V roku 1975 bolo do flotily zavedené prvé prúdové lietadlo spoločnosti, Tupolev Tu-154, ktoré dopravca nasadil na lety do Prahy, Berlína a Moskvy. Tu-154 však nemali dostatočný dolet, a tak museli mať pri týchto letoch medzipristátia v Irkutsku a Novosibirsku, aby doplnili palivo. V roku 1981 spoločnosť začala prevádzkovať prvý Iliušin Il-62M s dlhým doletom. V apríli 1983 tak mohla byť otvorená priama linka Pchjongjang – Moskva, v novembri 1987 linka Pchjongjang – Moskva – Berlín a o dva roky neskôr Pchjongjang – Moskva – Sofia. V 80. rokoch boli do flotily zavedené aj lietadlá Tu-134.

Po skončení studenej vojny a páde komunizmu vo východnej Európe začalo začiatkom 90. rokov pre spoločnosť nepriaznivé obdobie. Ubudli prevádzkované linky a dopravca sa zameral na nákladnú dopravu. V roku 1990 tak došlo k objednávke a dodaniu nákladných lietadiel Iliušin Il-76TD, ktoré spočiatku lietali aj do Európy (po trase Pchjongjang – Novosibirsk – Moskva – Berlín, resp. Pchjongjang – Moskva – Praha – Berlín). Dňa 28. marca 1992 sa spoločnosť na základe rozhodnutia severokórejskej vlády premenovala na *Air Koryo*. Keď bola na určitý čas prerušená aj prevádzka linky do Pekingu, nechali Air Koryo prerobiť na nákladnú verziu svoje staršie Il-18. Po zlepšení situácie začala spoločnosť otvárať nové pravidelné i nepravidelné linky. V apríli 1993 pribudli lety do Bangkoku, v septembri 1996 do Macaa a v auguste 1997 do Vladivostoku. Väčšina letov do Európy však musela byť z politických dôvodov ukončená. Počas 90. rokov Air Koryo podpísali aj zmluvy o spolupráci so spoločnosťami Air China a Singapore Airlines. V druhej polovici 90. rokov došlo k dohode s Korean Air, národným leteckým dopravcom Kórejskej republiky. V júli 2000 sa tak uskutočnil prvý charterový let medzi Pchjongjangom a Soulom.

V marci 2006 sa Air Koryo ocitli medzi dopravcami, ktorí majú zákaz lietať do krajín Európskej únie (EÚ) z dôvodu nesplnených požiadaviek na tunajšie bezpečnostné štandardy. Reakciou Air Koryo bola objednávka a dodanie lietadiel Tupolev Tu-204 v rokoch 2007 a 2010. Od marca 2010 môže spoločnosť s týmito lietadlami prevádzkovať lety do EÚ.

V roku 2012 začala spoločnosť Juche Travel Services, ktorá organizuje zájazdy do KĽDR, ponúkať zájazdy pre nadšencov letectva, v rámci ktorých majú návštevníci KĽDR možnosť letieť na rôznych typoch lietadiel Air Koryo.

Destinácie
----------

Sídlo Air Koryo v Pchjongjangu
Air Koryo v súčasnosti lietajú do piatich pravidelných destinácií (Peking-Capital, Macao, Šanghaj-Pchu-tung, Šen-jang a Vladivostok). Vnútroštátne lety sú iba charterové.

Flotila
-------

Turistická trieda na palube lietadla Tupolev Tu-204 spoločnosti Air Koryo
Sedadlá obchodnej triedy v Tupoleve Tu-204
Občerstvenie podávané v turistickej triede na palube Iliušinu Il-62M počas letu Peking-Capital – Pchjongjang
### Súčasná flotila

Flotila Air Koryo pozostávala v auguste 2019 z nasledujúcich lietadiel:


| Flotila Air Koryo |
| --- |
| Lietadlo | V prevádzke | Fotografia | Objednávky | Počet sedadiel | Poznámky |
| C | Y | Spolu |
| Antonov An-24B | 2 |  | — | — | 52 | 52 |  |
| Antonov An-24RV | 2 |  |
| Antonov An-148-100V | 2 |  | — | 8 | 62 | 70 |  |
| Iliušin Il-18D | 1 |  | — | neznámy |  |
| Iliušin Il-62M | 2 |  | — | 12 | 178 | 190 |  |
| 2 |  | VIP konfigurácia |  |
| Tupolev Tu-134B-3 | 2 |  | — | — | 76 | 76 |  |
| Tupolev Tu-154B | 1 |  | — | 16 | 136 | 152 |  |
| Tupolev Tu-154B-2 | 1 |  |
| Tupolev Tu-204-100V | 1 |  | — | 12 | 210 | 222 |  |
| Tupolev Tu-204-300 | 1 |  | — | 16 | 150 | 166 |  |
| Flotila Air Koryo Cargo |
| Iliušin Il-76TD | 3 |  | — | nákladný |  |
| Spolu | 20 |  | — |  |

Referencie
----------

1. ↑   *Airlines of Asia (Since 1920)*. Londýn : Putnam, 1997. 572 s. ISBN 978-0-85177-855-6.
2. ↑  Hugh MacDonald. *Aėroflot (Soviet air transport since 1923)*. Londýn : Putnam, 1975. 323 s. ISBN 978-0-370-00117-3.
3. ↑   *Air Koryo North Korea* [online]. asianinfo.org, [cit. 2020-01-11]. Dostupné online.
4. ↑   *LIST OF AIR CARRIERS OF WHICH ALL OPERATIONS ARE SUBJECT TO A BAN WITHIN THE EU* [online]. webcitation.org, [cit. 2020-01-11]. Dostupné online. Archivované 2016-02-07 z originálu.
5. ↑   *Aviation Tours | Juche Travel Services* [online]. juchetravelservices.com, [cit. 2020-01-11]. Dostupné online.
6. ↑   *Air Koryo* [online]. russianplanes.net, [cit. 2020-01-11]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Air Koryo**

Externé odkazy
--------------

* Oficiálna stránka Archivované 2014-04-14 na Wayback Machine


|  |  |
| --- | --- |
| Portal | Letecký portál |